
Хэт «ди къэралым и сэбэп ин зыхэлъхэр» хэзыутэр?
Урысейм и национал-шовинистхэу Жириновский В. В. зи пашэм къэралым къыщыхъей дэтхэнэ къаугъэри къагъэсэбэп Кавказым щыпсэухэмрэ Азие Курытым и къэралхэм я цIыхухэмрэ ягъэпудын, ахэр хъунщIакIуэхэу, икIагъэ зезыхьэхэу къыщIрагъэдзын папщIэ.
Дэ сыт хуэдэ лейри ддэкъым, дигу техуэркъым сыт хуэдэ щхьэусыгъуэкIи цIыху яукIыуи.
Москваи ди къэралым и нэгъуэщI къалэхэми славян теплъэ зимыIэ цIыху нэхъыбэ щаукI, урысхэм нэхърэ. АрщхьэкIэ Кавказым къыхуэдзэлашхэ СМИ-хэмрэ политикхэмрэ апхуэдэ Iуэхухэр ялъа-гъуркъым, сэтей къащIыр урыс щыхэкIуадэм и дежщ.
Президент Путин В. В. дэ дыкъыхуреджэ «ди зэхуэдэ лъапIэныгъэхэр, хэкупсэ зэхэщIыкIыр, тхэлъ жэуаплыныгъэр, зэакъылэгъуныгъэр, хабзэм пщIэ зэрыхуэтщIыр, ди хэкур ефIэкIуэну дызэрыхуейр я лъабжьэу ди къэралым и цIыхухэр зэкъуэдгъэувэну». Ар хуабжьу щIэгъэкъуэн хъунт граждан жылагъуэ зэтедухуэнымкIэ.
АрщхьэкIэ Жириновскэмрэ абы дежьу политиканхэмрэ урыс лъэпкъым и цIэкIэ федеральнэ СМИ-хэмкIэ щыпхагъэкI фашист идеологиер. Властхэм къафIэмыIуэхуу махуэ къэс урыс националистхэм къызэрагъэпэщ «Урысейр урысхэм ейщ» къыхуеджэныгъэм щIэт пэкIухэр, славян теплъэ зимыIэ цIыхухэм фашистхэр Урысейм и къалэхэм къащытоуэ. Си гугъэщ а псори «граждан жылагъуэ къызэгъэпэщыным» ауэ жыжьэуи хуэмылажьэу.
Политикан зэмылIэужьыгъуэхэм сондэджэрыгъэ хэлъу кавказ лъэпкъхэр ягъэкъуаншэ, абыхэм урыс лъэпкъхэр Кавказ Ищхъэрэм ираху хуэдэу жаIэу. Ар пцIы зэфэзэщщ. Дэ дрогушхуэ урысхэр дызэриныбжьэгъум. Къэбэрдейхэм, балъкъэрхэм, нэгъуэщI лъэпкъхэм ар къыщагъэлъэгъуащ лIэщIыгъуэ куэд зи кIыхьагъ я тхыдэм. ЦIыхухэр щIикIым и щхьэусыгъуэр федеральнэ центрым иригъэкIуэкI псэуныгъэ-экономикэ, лъэпкъ политикэр егъэфIэкIуэн хуейщи аращ.
Мыпхуэдэ Iуэхухэр Кавказ Ищхъэрэм и мызакъуэу, Сыбырми КъуэкIыпIэ Жыжьэми щокIуэкI. Урысхэм хуэдэу, адрей лъэпкъхэм щыщхэри мэIэпхъуэ. Абыхэм Москва, нэгъуэщI къалэхэм къащыIуощIэ «къэджэдахэщ» псалъэ жагъуэмкIэ.
Урысейм Кавказ Ищхъэрэр игъашхэ хуэдэу ягъэIу. Ауэ абы тIуащIэу убгъэдыхьэ хъунущ. Ди къэралым дотацэ зритыр лъэпкъ республикэхэм я закъуэкъым.
Апхуэдэ псалъэхэр жаIэн и пэкIэ Жириновскэмрэ абы и пыхъуэпышэхэмрэ ириплъэжын хуейт псоми ди лъахэу щыт къэралым и тхыдэм. Апхуэдэу республикэхэм я цIэкIэ Къэрал Думэм хэт депутатхэм я къару нэхъ ирахьэлIэн хуейт езыхэм я щIыналъэхэм я сэбэп зыхэлъхэр пхагъэкIыным, абы къыдэкIуэуи, «кавказ лъэпкъхэм ящыщхэм» я пщIэмрэ щIыхьымрэ хъумэным.
Къалмыкъ Жылэбий,
КъБР-м и Адыгэ жылагъуэ зэгухьэныгъэхэм я лэжьыгъэр зэзыгъэуIу советым и унафэщI.
Гум тебгъэхуэнкIэ Iэмал иIэкъым
Хуабжьу дыкъагъэуIэбжьащ 2013 гъэм жэпуэгъуэм и 24-м ЛДПР-м и Iэтащхьэ Жириновский Владимир «Поединок» теленэтыным («Россия 1» телеканалым) щыжиIахэм.
Жэуап хэлъу дэтхэнэ Iуэхуми бгъэдыхьэ политикми, жылагъуэ лэжьакIуэми къыгурыIуэн хуейщ ди къэралыр щыIэн-щымыIэныр цIыхубэмрэ лъэпкъхэмрэ зэрызэгурыIуэм зэрелъытар. Къэрал Думэм и депутат Жириновский В. В. и псалъэхэр уигу тебгъахуэ хъунукъым — абыхэм къызэщIагъэстынкIэ хъунущ Москва и Манеж утым, Бирюлёвэ хьэблэм, Кондопогэ, Ярославль, Урысейм и нэгъуэщI къалэхэм къыщыхъуа лъэпкъ-экстремист зэпэщIэувэныгъэхэм хуэдэхэр.
Псори дыщыгъуазэщ Урысейм кавказ лъэпкъхэм ящыщу цIыху мелуани 8-м нэблагъэ зэрыщыпсэум. Абыхэм я нэхъыбэ дыдэр хабзэм тету, хэкум хуэщхьэпэу псэу цIыхухэщ. АрщхьэкIэ Жириновский Владимир Кавказым нэхъапэми къытехъущIыхьащ.
Щхьэусыгъуэ псори диIэу жытIэ хъунущ урысей политик цIэрыIуэм Нюрнберг Трибуналым, фIы зигу илъ цIыхубэм щыIэн хуэмейуэ къалъыта псори зэрыпхигъэкIыр: абы жиIэхэм «урысей цIыхум» и мыхьэнэр хэткъым икIи ардыдэмкIэ экстремист зэщIэхъееныгъэм и пашэхэм жьэ ярет, Кавказыр зылъагъу мыхъухэм, кавказ лъэпкъхэр я щIыналъэм игъэкIын хуэмейуэ къэзыгъэувхэм я псалъэм пэж гуэр хэлъ нэхъей.
Депутат Жириновскэм нахуэу хьэгъэщагъэ хэлъу жиIэхэр дэ тщыщ дэтхэнэми къыджьэхоуэ. Хуабжьэу дегъэпIейтей Урысей Федерацэм и Къэрал Думэм унафэщI къулыкъухэм ящыщ зыр щызыIыгъ цIыхур и политикэ лэжьыгъэм зыгуэр зэран къыхуэхъункIэ зэрыхъунум емыгупсысу лъэпкъхэр зэщызыгъэIей псалъэхэр икIи урыс лъэпкъымрэ Урысейм и лъэпкъхэмрэ я сэбэп зыхэлъхэр хъумэным зыкIи емыкIуалIэхэр нахуэу жиIэ зэрыхъум.
КъБР-м и коммунистхэр зэгуигъэпащ Жириновский В. В. жиIахэм. Абыхэм а псалъэхэр къалъытэ лъэпкъхэр нахуэу зэщызыгъэIейуэ. Абы ипкъ иткIэ, КПРФ-м и Къэбэрдей-Балъкъэр къудамэм и комитетым къыхегъэщхьэхукI Жириновский В. В. и Iуэху еплъыкIэр ткIийуэ зэримыдэр икIи Къэрал Думэм йолъэIу ЛДПР-м и Iэтащхьэм Кавказым теухуауэ жиIахэм хэплъэну, апхуэдэ дяпэкIэ къэмыхъужыным, лъэпкъхэм я зэхущытыкIэхэр зэщIэмыгъэплъэным тещIыхьауэ.
Ди къэралым фIы зигу илъу щыпсэу цIыху псори, политикэ партхэм ящыщхэри, жылагъуэ лэжьакIуэхэри къыхудоджэ лъэпкъ, дин зэпэщIэуэ къэмыгъэхъуным теухуауэ зэкъуэувэну. Абы дыхуейщ Урысей Федерацэм мамырыгъэрэ зэгурыIуэрэ дяпэкIи илъын папщIэ.
КПРФ-м и Къэбэрдей-Балъкъэр щIыналъэ къудамэм
2013 гъэм щэкIуэгъуэм и 1-м Налшык къалэм щригъэкIуэкIа
IV пленумым къыщащтащ.
